钦定古今图书集成/方舆汇编/职方典/第1145卷 > 《玉泉寺智者禅师碑文》隋·皇甫昆
## 钦定古今图书集成/方舆汇编/职方典/第1145卷 > 《玉泉寺智者禅师碑文》隋·皇甫昆

盖闻“乾元资始，三辰著象于天；坤道资生，万物动行
于地。”皇王于是建国，贤圣所以垂文，起名教而莫同，
制威仪而有别。至如画卦观爻，盖取随时之象；综经
织纬，会通为政之辞。大礼同和，大乐同节，安上治民，
移风易俗。斯迺生前之事，略矣可言；死后之问，仲尼
弗语。纵使绛云萦空，元霜拂树，饵金丹而九转，吞玉
“髓而千年。乘云也，驾九色之元龙；游汉焉，控三山之
素鹄。”逍遥瑀台之上，容与珠阙之间，未窥解脱之门，
终趣盖缠之境。唯正觉渊冲，真如妙有，不生不灭，无
相无言。随缘应质，则假色成形；随类观音，则因声亦
说。故有白银千尺之体，紫金丈六之身，八部般若之
文，四种悉檀之义。神通自在，慧力无穷；因导化行，开
示悟入。皈依者尽发菩提，回向焉普登常乐。是以猕
猴建塔，遂生忉利之天；野雁衔华，复往弥陀之国。岂
直日藏沙门，孤游正道；月光童子，独见如来。四生因
兹度脱，六道借此超苏。实火宅之高车，昏河之大筏。
若乃周室昭王之世，影夺恒星；汉朝明帝之时，光蒙
如日。使旋西域，化渐“东都，寘像南宫，申心北面。自摩
腾入洛，罗什游秦，名教更弘，道风斯炽。经台像阁，宝
塔香山，丽溢岩阿，绮盈都邑。岂期后魏真君之岁，后
周建德之年，灵庙一除，伽蓝再灭。形容废毁，文字散
遗，响落琼钟，声沉宝铎。修禅耆旧，卷其舌而不谈；护
戒先贤，改其形而晦影。世绝调心之路，时亏汲引之
途。无出世之津梁，失生民之大望。我隋皇帝乘干御
宇，握镜披图，友爱苍生，君临赤子。天地同其大德，日
月合其重光，鼓之以雷霆，润之以风雨，除暴乱，致太
平，张四维，朝万国。功成作乐，治定制礼。正道无为，区
寰有截。辟泥洹之路，开般若之门，宣十二分之经，流
四千年之法。精勤耆旧，舍俗归僧；净住初”童持心，秉
戒非真。法轮再转，法鼓还鸣。四海于是无虞，兆民因
而有赖。委羽乘毛之国，慕风化以来庭；灵禽嘉贶之
祥，应图书而萃苑。巍巍也，非境地之思量；荡荡乎？岂
言谈而能尽。玉泉寺者，基此山焉。智𫖮禅师之卜居
也，敕旨正名著额。其山嵬崿嵯峨，崎岖崱嶷。峰疑偃
盖，峦似覆船。巨力穷奇之“象，洪崖谲诡之形，冈曲抱
而成垣，水萦回而结乳。莺啼碧树之间，日月为之蔽
亏，霄液由之散聚。前瞻江路，却望荆岑，左带昭丘，右
通巴峡。”禅师本姓陈氏，颍川人也。少禀生知，童真剃
落，从师南岳，蕴道天台。睿智洪才之响，非直播于江
南；知几妙辨之声，固亦闻于河朔。皇帝外子太尉公
晋王，性禀“孝慈，情包恻隐，能臣能子，匡国匡家。蕴神
机之智，垂汎爱之心，布君子之风，偃生民之草。往以
伪陈纳版，受律行师，策妙指纵，威棱江海，遂克定金
陵，化平铜柱，三吴雾卷，百越尘清。师乃因王利涉，王
遂因师受戒。”师至此而投院，王奏闻而起寺。于是异
域才情之客，慕其道而云臻；他乡炼行之僧，味其风
而雨集。精研道理，尽意谈元；语证禅支，心开定本。幽
宗博义，若挹海而无穷；辨句清辞，似悬河而自泻。居朋之友，虽盈量以争皈；处少之徒，从穷崖而莫反。尔
乃信心檀越，积善通人，咸施一材，俱投一瓦。凭兹众
力，事若神功。营之不日而成，饰以经时而就。层台迥
阁，复殿连房。寒暑异形，阴阳殊“制。雕檐绣栱，与危岫
而争高；凿础鑴基，共磐岩而等固。风光出其户牖，云
雾生其栋梁。华炫耀于金盘，气芬芳于玉树。工图相
好，湛若金仙；匠写真容，凝如满月。”殿起三层之柱，簴
悬自响之钟，堂开千叶之华，莲捧飞来之座。灯光不
灭，灌海逾明；刹柱俱低，承幡自举。吉祥柔滑之草，烂
熳依庭；逆风和“气之香，氤氲满院。斜通洞穴，直注凝
泉，色似琉璃，味同甘露，波投鼐鼎，浪泻陛堂，饮腹消
痾，洗躯愈疾。石柱铜梁之状，影泛莲池；桃源菊浦之
华，香浮奈苑。可谓山类耆阇，寺同离越，似龙宫而出
现，疑鹿野以飞来。”窃以前王凿鼎，惟论体国之功；今
共刊碑，永记菩提之道。余任宰属城，寺居所部，文虽
写意，书不尽言。其词曰：“二仪开廓，四气氛氲。方以类
聚，物以群分。通贤通圣，明后明君，随机设教，观化垂
文。乐章既造，礼仪方制。定彼亲疏，决兹疑滞。披图辨
物，属辞明例。唯化一生，不论三世。元都玉简，紫阙银
经。解尸遗骨，饮液吞精。乘龙万纪，控鹄千龄。终非实
相，犹是尘情。唯有大雄，湛然常住。不生不灭，无来无
去。千门妙旨，一音演论。度脱众生，涅槃双树。梦通刘
后，感应姬王。恒星掩耀，满月澄光。写形东国，指圣西
方。慈悲愿海，善逝津梁。法显还晋，摩腾入洛。花散经
台，香流像阁。释教郁起，桑门盛作。露泫珠幡，风吟宝
铎。真君建德，运锺灭道。沦没四生，毁除三宝。我皇启
圣，德侔苍昊。妙法更弘，真仪再造。陈氏僭号，王赫斯
征。勾吴雾卷，闽越廓清。因逢智者，延谒山庭。珠生浮
汉，玉出深荆。华峰峍屹，石洞渊悬。芬芳菊浦，滴沥琼
泉。盘涡似谷，覆岭疑船。来仪宴坐，触地萧然。妙辨法
檀，深穷般若。缁素云会，挹其河泻。或施之材，或投之
瓦。经始不日，翻成大厦。更起龙宫，还开鹿野。山连紫
盖，江抱黄牛。西临月峡，东接昭丘。春窗夏牖，水殿山
楼。旃檀围绕，林碧环周。座吐芙蓉，龛悬石镜。白毫相
好，绀发辉映。银鹚徘徊，锦鳞游泳。腾猴心静，怖鹆影
定。猗欤哲王，命也藩屏。自天生德，孝诚俱秉旦奭非
俦毕，荣讵并。出总连辔，入调锺鼎。构此伽蓝，实资力
请。魔殿𡾰崖，须弥郁律。倏睹劫终，俄看烧”讫。岂如彼
岸，生死皆出。金石不朽，天地可毕。镌勒岩阿，永垂懋
实。